钦定古今图书集成/明伦汇编/官常典/第768卷 > 张纲
## 钦定古今图书集成/明伦汇编/官常典/第768卷 > 张纲

按《宋史》本传，纲字彦正，润州丹阳人。入太学，以上舍
及第释褐。徽宗知纲五中首选，特除校书郎。入对，论：
“君子小人，溷殽询言试事，则邪正自别。小人得志，邀
功生事，祸有不可胜言者。今用事者大言罔上，风俗
侈靡，背本趍末，日甚一日。宜以祖考躬行之教为法，
天下有不难化矣。”上称善。论事与蔡京不相合，挤之
去，主管玉局观。久之，还故官，兼修《国朝会要》，校正御
前文字，迁著作佐郎、屯田司勋郎。初，朝议遣童观、蔡
攸使朔方，纲力论不可出师状，不报。及金渝盟，犯京
阙，命纲分守四壁。旋解严，诏登陴足月者迁，纲曰：“主
忧臣辱，义当尔，顾因此受赏邪？”卒不自言。出为两浙
提刑，移江东。池将王进剽恣睢，曹官以小过违忤，
遂钉手于门。事闻，诏纲乘传穷竟。时国势未安，诸将
往往易朝廷进，拥甲骑数百突至，纲叱进阶下，即按
问，罪立具，自是无越法者。以左司召权监察御史。请
令郡邑月具系囚存亡数申提刑司，岁终较多寡行
殿最。进起居舍人，改中书舍人。建言“乞依祖宗法，命
大臣兼领史事。”诏宰臣吕颐浩监修《国史》，著为令。试
给事中。大将有以军中田不均，乞不收租，朝廷将从
之，纲执不可。会推恩元祐党籍家，有司无限制，自陈
者纷至，纲建议以崇宁所刻十八人为正。自军兴后，
小人多乘时者乱，历五年而怨家告讦者众。纲谓非
所以广好生之德，乞自蔽囚，后有告勿受。宗室令懬
特转大中大夫，纲言：“庶官超转侍从，非法，且自崇宁
以来，官职不循资任，致纲纪大坏，今方丕变其俗，奈
何以令懬故，复违旧章？”诏以次官命词，舍人王居正
复执不行，命遂寝。宣抚使张俊驻师九江，遣营卒以
书至瑞昌，县令郭彦章揣知卒与狱囚通，乃械系之。
俊愬于朝，彦章坐免。纲言：“近时州县吏多献谀当路，
彦章不随流俗，是能奉法守职。今不奖而默，何以示
劝？”除给事中。侍御史魏矼劾纲，提举太平观，进徽猷
阁待制，引年致仕。秦桧用事久，纲卧家二十年，绝不
与逓问。桧死，召为吏部侍郎兼侍读。初，讲《诗·关雎》，因
后妃淑女事，历陈文王用人，寓意规戒。上曰：“久不闻
博雅之言，今日所讲，析理精详，深启朕心。”纲言：“比年
监司资浅望轻，请择七品以上清望官，或曾任郡守
有治状者为之。庶位望既重，材能已试，可举其职。”从
之。权吏部尚书。时以彗出东方，诏求言，纲奏：“求言易，
听察难，宜命有司详审章奏，必究极其情，无事苟简。”
除参知政事。高宗频谕辅臣宽恤民力，盖惩秦桧苛
政，期安黎庶。纲乃摘其切于利民八十事，摽以大指，
乞镂版宣布中外，于是人皆昭知上德意。告老，以资
政殿学士知婺州，寻致仕。高宗幸建康，纲朝行宫。孝
宗登极，召纲陪祀南郊，以老，辞不至，诏嘉之，命所在
州郡恒存问，仍赐羊酒。卒，年八十四。纲尝书坐右曰：
“以直行己，以正立朝，以静退高天下。”其笃守如此。初，
谥文定，吏部尚书汪应辰论驳之，孙釜再请，特赐曰
“章简。”釜，庆元间为谏官，力排道学诸贤，累官至签书
枢密院事。